Sekolah Kebangsaan Saga

Sejarah

Dalam tahun 1962, penduduk kampung di Mukim Saga ini memikirkan bahawa anak-anak mereka berjalan terlalu jauh dan berbahaya kerana terpaksa menyeberangi Sungai Padas untuk sampai ke Sekolah GPS (yang kini telah dikenali dengan nama Sekolah Kebangsaan Sapong). Maka, dalam tahun tersebut, pengasas bagi sekolah ini, iaitu Encik Bijun Ginandah (kini Tuan Haji Rithaudin) yang juga seorang perinyu tanah di Pejabat Daerah Tenom pada masa itu telah merancang pembinaan sekolah untuk kanak-kanak di dalam Mukim Saga (Kampung Saga Ulu, Kampung Saga Tengah, Kampung Saga Laut, Kampung Pantongan, Kampung Ponontomon, Kampung Ulikon dan Kampung Karangan Baru serta dari kampung mukim berhampiran iaitu Kampung Mandalom). Kanak-kanak ini terdiri daripada pelbagai suku kaum seperti Murut, Dusun, Bisaya, Banjar, Jawa, Brunei dan sebagainya.
Bagi merealisasikan pembinaan sekolah ini, Encik Bijun Ginandah telah melantik ahli jawatankuasa untuk memastikan perancangan yang telah diatur dapat dijalankan dengan lancar. Berikut merupakan ahli jawatankuasa yang telah dibentuk.
Pengerusi   :  Tuan Haji Sani Puasa
Setiausaha :  Encik Bujing Rauf
Bendahari   :  Tuan Haji Mansur Abdullah
AJK             :  1. KK Osman Abdullah
2. KK Katab
3. KK Tandul
4. Encik Sailan
Pada akhir tahun 1962, sebuah bangunan sekolah telah siap dibina di Kampung Pantongan hasil kerjasama penduduk kampung yang bergotong-royong menyiapkan bangunan ini. Segala peralatan dan bahan seperti tukul, paku, zink dan sebagainya disediakan sendiri oleh penduduk kampung. Maka, berdirilah sebuah bangunan sekolah yang diberi nama Native Volentery School (NVS) Pantongan sempena dengan nama tempat sekolah didirikan iaitu Kampung Pantongan.
Hasil usaha penduduk kampung berkenaan, maka pada tahun 1969, sebidang tanah telah berjaya diperolehi (tapak sekolah kini). Ini berikutan kawasan sekolah NVS Pantongan ini merupakan kawasan tanah rendah dan pastinya akan menyukarkan apabila musim banjir melanda. Pada tahun 1970, bangunan sekolah yang baru itu telah siap didirikan oleh pihak Pejabat Daerah. Pada awal tahun itu juga, sekolah ini mulai beroperasi dengan bilangan murid seramai 25 orang dan seorang Guru Besar iaitu Cikgu Alif Jupang. Sementara itu, murid-murid yang belajar di NVS Pantongan masih dikekalkan tetapi hanya kelas Darjah Satu (Tahun 1) sahaja yang beroperasi dan dihentikan pada tahun 1974.
Tahun demi tahun, bilangan murid semakin bertambah. Dalam tahun 1975, sekolah ini ditambah dengan sebuah lagi bangunan yang menempatkan dua buah kelas dan tambahn dua unit rumah guru. Oleh kerana bilik darjah masih lagi tidak mencukupi untuk menampung bilangan murid yang semakin ramai, Persatuan Ibu Bapa dan Guru (PIBG) merayu kepada Jabatan Pendidikan (kini Jabatan Pelajaran Negeri Sabah) agar dapat menambah bilangan bilik darjah di sekolah ini. Maka dalam tahun 1985, sebuah bangunan baru telah siap dibina di bawah Rancangan Projek Kilat Jabatan Pendidikan Sabah dan dirasmikan oleh Timbalan Pengarah Pendidikan Sabah pada masa itu iaitu Encik Alwi Hj. Ahmad pada 11 November 1985.
Pihak sekolah mengucapkan setinggi-tinggi perhargaan kepada Tuan Haji Rithaudin dan semua Jawatankuasa NVS Pantongan serta individu yang terlibat secara langsung atau tidak langsung atas sumbangan besar mereka dalam merealisasikan impian penduduk sekitar Mukim Saga ini untuk mempunyai bangunan sekolah sendiri agar anak-anak mendapat hak pendidikan yang sewajarnya.
Sekolah Kebangsaan Saga sekarang ini terletak di atas sebuah bukit kira-kira 16km dari Pekan Tenom. Sekolah ini mempunyai tiga buah bangunan di mana ianya menempatkan tujuh buah bilik darjah termasuk sebuah kelas pemulihan yang telah diubahsuai, Bilik Guru Besar, Bilik Guru, Pejabat Am, Kelas Pendidikan Islam (merangkap Surau Sekolah), Bilik Komputer (ubahsuai), Pusat Akses (ubahsuai), Bangunan Prasekolah dan Bilik Stor.

Pencapaian

Sekolah ini merupakan sekolah yang sentiasa memenangi acara-acara sukan bagi zon-3 PPD Tenom dimana ia dilatih oleh guru-guru yang berkemahiran tinggi dalam sukan tersebut. Ia juga dibantu oleh YDP PIBG sekolah tersebut.

Pencapaian Akademik
2015 -Siti Nordiana (5 A)
Pencapaian Sukan :
Acara Balapan Kebangsaan 1. Meselemya Bious
 -100m gangsa 2017(MSSM)
 -4x100 4x200 2016(MSSM)
Merentas Desa Kebangsaan (2017) 1.Jacklelyon@Alif Jaamis 2.Chikonelson Kulisi